IZVEDBENI SKLEP KOMISIJE (EU) 2023/110

z dne 12. januarja 2023

o določitvi ukrepov v nujnih primerih v zvezi s potrjenimi primeri infestacije z malim panjskim hroščem (Aethina tumida) v Italiji in Franciji ter razveljavitvi Izvedbenega sklepa (EU) 2021/597

(notificirano pod dokumentarno številko C(2023) 194)

(Besedilo v francoskem in italijanskem jeziku je edino verodostojno)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2016/429 Evropskega parlamenta in Sveta z dne 9. marca 2016 o prenosljivih boleznih živali in o spremembi ter razveljavitvi določenih aktov na področju zdravja živali („Pravila o zdravju živali“) (1) in zlasti člena 259(1), točka (c), Uredbe,

ob upoštevanju naslednjega:

(1) Aethina tumida (mali panjski hrošč) je žuželka, domorodna v podsaharski Afriki, ki se je v zadnjih desetletjih razširila po vsem svetu in se lahko hitro razmnožuje zlasti v prisotnosti čebelje zalege, cvetnega prahu in meda v satju. Odrasli osebki lahko letijo do več kilometrov, da napadejo druga mesta. Infestacija z malim panjskim hroščem je navedena v Prilogi II k Uredbi (EU) 2016/429 in v Prilogi k Izvedbeni uredbi Komisije (EU) 2018/1882 (2).

(2) Aethina tumida (mali panjski hrošč) v Uniji večinoma ni navzoč, vendar se na nekaterih območjih v Italiji od septembra 2014 pojavljajo infestacije. V Izvedbenem sklepu Komisije 2014/909/EU (3) so določeni nekateri ukrepi za varovanje zdravja živali v zvezi s potrjenimi infestacijami z Aethina tumida (malim panjskim hroščem) v Italiji. Navedeni ukrepi so bili prevzeti z Izvedbenim sklepom Komisije (EU) 2021/597 (4). Trenutno je v Prilogi k navedenemu izvedbenemu sklepu samo dežela Kalabrija navedena kot območje, za katerega veljajo navedeni zaščitni ukrepi.

(3) Francija je pred kratkim obvestila Komisijo o infestaciji z Aethina tumida (malim panjskim hroščem), ki je bil odkrit v francoskem departmaju Réunion, in jo obvestila tudi o sprejetih ukrepih Širjenje Aethina tumida (malega panjskega hrošča) z navedenega prizadetega območja v Franciji bi lahko pomenilo resno grožnjo za medonosne čebele in čmrlje drugje v Uniji. Ukrepi, ki jih je sprejela Francija, so v skladu z ukrepi, ki jih je sprejela Italija in so določeni v Izvedbenem sklepu (EU) 2021/597, ter se štejejo za zadovoljive za zajezitev širjenja malega panjskega hrošča.

(4) Da bi preprečili kakršne koli nepotrebne motnje za trgovino v Uniji, se izognili tveganju, da tretje države sprejmejo neupravičene omejitve trgovanja, in preprečili širjenje infestacije z Aethina tumida (malim panjskim hroščem) na druga območja Unije, je primerno dodati francoski departma Réunion na seznam držav članic ali njihovih območij, za katera veljajo omejitve zaradi navzočnosti infestacije z Aethina tumida (malim panjskim hroščem).

(5) Glede na težave, s katerimi se je pristojni organ v zadnjih letih soočal pri izkoreninjenju malega panjskega hrošča v prizadetih državah članicah, bi se morali ti ukrepi uporabljati do 31. decembra 2024.

(6) Za pridobitev jasnega in doslednega besedila je primerno razveljaviti Izvedbeni sklep (EU) 2021/597 in ga nadomestiti s tem sklepom.

(7) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1 V tem izvedbenem sklepu se uporabljajo naslednje opredelitve pojmov: (a) „čebelji panj“ pomeni posodo, ki se uporablja za gojenje medonosnih čebel ali čmrljev; (b) „čebelnjak“ pomeni obrat, v katerem se gojijo medonosne čebele ali čmrlji; (c) „nepredelani čebelarski stranski proizvodi“ pomenijo med, čebelji vosek, matični mleček, propolis ali cvetni prah, ki niso namenjeni za prehrano ljudi, kakor so opredeljeni v točki 10 Priloge I k Uredbi Komisije (EU) št. 142/2011 (5) in ki niso bili predelani z nobenim postopkom predelave iz poglavja II, oddelek 1, preglednica 2, vrstica 10 četrtega stolpca Priloge XIV k navedeni uredbi; (d) „oprema za čebelarstvo“ pomeni uporabljene čebelje panje, dele čebeljih panjev in orodje, ki se uporablja v čebelnjaku.

Člen 2 1. Francija in Italija zagotovita, da se na območjih iz Priloge izvajajo naslednji ukrepi v nujnih primerih: (a) prepoved odpreme naslednjega blaga na druga območja Unije: (i) medonosne čebele; (ii) čmrlji; (iii) nepredelani čebelarski stranski proizvodi; (iv) oprema za čebelarstvo; (v) čebelarski proizvodi v satju, namenjeni za prehrano ljudi; (b) izvajanje spremljanja v čebeljih panjih in čebelnjakih ter epidemioloških raziskav, vključno z: (i) identifikacijo in sledenjem premikov blaga iz točke (a) v čebelnjake in iz njih ter v obrate za pridobivanje meda in iz njih na območju s polmerom 20 km okoli čebeljih panjev, v katerih je bila potrjena infestacija z Aethina tumida (malim panjskim hroščem); (ii) sporočanjem rezultatov takega spremljanja in epidemioloških raziskav Komisiji. 2. Na podlagi rezultatov spremljanja in epidemioloških raziskav iz odstavka 1, točka (b), lahko Francija in Italija izvedeta dodatne ustrezne ukrepe v nujnih primerih v skladu s členom 257 Uredbe (EU) 2016/429.

Člen 3 Ta sklep se uporablja do 31. decembra 2024.

Člen 4 Izvedbeni sklep (EU) 2021/597 se razveljavi.

Člen 5 Ta sklep je naslovljen na Francosko republiko in Italijansko republiko.

V Bruslju, 12. januarja 2023 Za Komisijo Stela KIRIAKIDES članica Komisije

(1) UL L 84, 31.3.2016, str. 1.

(2) Izvedbena uredba Komisije (EU) 2018/1882 z dne 3. decembra 2018 o uporabi nekaterih pravil za preprečevanje in obvladovanje bolezni za kategorije bolezni s seznama ter o oblikovanju seznama vrst in skupin vrst, ki predstavljajo znatno tveganje za širjenje navedenih bolezni s seznama (UL L 308, 4.12.2018, str. 21).

(3) Izvedbeni sklep Komisije 2014/909/EU z dne 12. decembra 2014 o nekaterih zaščitnih ukrepih v zvezi s potrjenimi pojavi malega panjskega hrošča v Italiji (UL L 359, 16.12.2014, str. 161).

(4) Izvedbeni sklep Komisije (EU) 2021/597 z dne 12. aprila 2021 o določitvi ukrepov v nujnih primerih v zvezi s potrjenimi primeri infestacije z malim panjskim hroščem v Italiji (UL L 128, 14.4.2021, str. 4).

(5) Uredba Komisije (EU) št. 142/2011 z dne 25. februarja 2011 o izvajanju Uredbe (ES) št. 1069/2009 Evropskega parlamenta in Sveta o določitvi zdravstvenih pravil za živalske stranske proizvode in pridobljene proizvode, ki niso namenjeni prehrani ljudi, ter o izvajanju Direktive Sveta 97/78/ES glede nekaterih vzorcev in predmetov, ki so izvzeti iz veterinarskih pregledov na meji v skladu z navedeno direktivo (UL L 54, 26.2.2011, str. 1).